جَواہَر لال نِہروٗ

جَواہَر لال نِہروٗ (، जवाहरलाल नेहरू)،"Nehru." Random House Webster's Unabridged Dictionary. 2020.  یُس چھُ پَنٛڈِت نِہروٗ یا چاچا نِہروٗ ناوَن سٟتؠ تہِ زاننہٕ یِوان اوس اَكھ ہِندوستٲنؠ سِیاسَتھ دان، ؤکیٖل، أدیٖب تہٕ 1947 پؠٹھٕ 1964 تام گۄڈنُیٛک ہِندوستأنؠ ؤزیٖرِ اَعظَم۔ سُہ اوس وُہمہِ صٔدی یَس مَنٛز ہِندوستٲنؠ آزادی تٔحریٖکہٕ سُنٛد اَکھ سؠٹھا بۆڈ رَہنُما۔ نِہروٗ اوس 1929-1930 تہٕ 1936-1937 ہِندوستٲنؠ قومی کانٛگرٛیس سُنٛد صَدٕر تہٕ کٔر ہِندوستٲنؠ جَنٛگہِ آزادی مَنٛز اَنٛگریٖزی حۆکوٗمَتھ خَلاف مَہاتما گانٛدھی سٟتؠ تٔحریٖک۔

کانٛگرٛیسکِس 1929 لوہوٗر سَبایہِ  مَنٛز کۆر تٔمؠ اعلان زِ کانٛگرٛیسُک مَقصَد اوس "پوٗرنٔہ سوَٛراج" () تہٕ 26 جَنؤری آسہِ آزادی دۄہ تہٕ کۆر تَتھ وَقتُک ہِندوستٲنؠ جَنٛڈٕ کھَرٕ۔ اِجلاسہِ پَتہٕ بَنیٛوو سُہ تٔحریٖکہِ آزادی سُنٛد اَکھ اَہَم رَہنُما۔ 1929-1931 اَس مَنٛز لیچھِ تٔمؠ بَننہٕ وول ہِندوستٲنؠ قومَس تہٕ کانٛگرٛیسَس باپَتھ اِقتِصٲدی پالسی تہٕ ژۄداہ بُنؠ یٲدی حَق۔ یِم آیہِ 1931 کانٛگرٛیس اِجلاسَس مَنٛز اعلان کَرنہٕ۔  اَنٛگریٖزی حۆکوٗمتَن سوٗز تٔمِس نَو لَٹہِ جیل۔ جیلَس مَنٛز لیچھِ نِہروَن کِتاب، مشلَن: 'دَ ڈِسکَوَری آف اِنڈیا' (ہِندوستانٕچ تَلاش) تہٕ "گلِمپسیس آف وَرلڈ ہِسٹَری" (دُنؠ یا سٕنٛز تَوٲریٖخ سٕنٛزٕ نَظَر)۔

ہِندوستانَس میٖجہٕ 1947 اَس مَنٛز آزادی۔ 1951-1952 اِنتِخاب زیٛوٗن کانٛگرٛیسَن تہٕ نِہروٗ بَنیٛوو ؤزیٖرِ اَعظَم۔ تٔمؠ کٔر ؤزیٖرِ اَعظَم بٔنِتھ ہِندوستانَس مَنٛز ساینَس، ٹیکنۄالوجی، غٲر مَذہَبِیَت، جۆمہوٗرِیَتھ، سَماج واد تہٕ اِنسٲنؠ یَتھ مَنٛز تَرقی۔ تٔمؠ کٔر اِنڈیَن اِنسٹیٖچیٛوٗٹ آف ٹیکنالَجی، آل اِنڈیا اِنسٹیٖچیٛوٗٹ آف میڈِکَل ساینٛسَز، اِنڈیَن اِنٛسٹِچیٛوٗٹ آف مینیجمینٛٹ تہٕ نیشنَل اِنٛسٹِچیٛوٗٹ آف ٹیکنالَجی تَشکیٖل۔ ؤزیٖرِ خارِجہٕ بٔنِتھ نِہروٗ اوس غٲر وابَستہٕ تٔحریٖک سُنٛد رَہنُما۔

اَگَرچہِ تٔمؠ سٕنٛزِ وَزارتَس مَنٛز ہور ہِندوستان چیٖنَس خَلاف 1962 جَنٛگَس مَنٛز توتہِ اوس سُہ پَننِس زِنٛدَگی یَس مَنٛز سؠٹھا مَشہوٗر، مَگَر تٔمؠ سٕنٛزٕ اِقتِصٲدی پالسی یَن پؠٹھ چھِ وارِیاہ بَحَث گٔمَژٕ تہٕ یێمؠ سٕنٛز چھِ سؠٹھا کٕٹھ کَڈنہٕ آمَژٕ۔ نِہروٗ چھُ جَدیٖد ہِندوستان بَناوَن وول ماننہٕ یِوان  تہٕ تٔمؠ سُنٛد ؤہرٕ وود 14 نَوَمبَر چھُ ہِندوستانَس مَنٛز "شُر دۄہ" آسان۔

اِبتِدٲیی زِنٛدَگی تہٕ پیشہٕ
alt=نِہروٗ–گانٛدھی خاندان: بِہِتھ، کھوورٕ پؠٹھٕ: سوَٛروٗپ رانی نِہروٗ، موتی لال نِہروٗ، کَمَلا نِہروٗ؛ کھَرٕ: جَواہَر لال نِہروٗ، وِجَے لَکشمی پَنٛڈِت، کرِٛشنا نِہروٗ ہَٹھیٖسِنٛگھ تہٕ رَنجیٖت سیٖتارام پَنٛڈِت|thumb|300x300px|نِہروٗ–گانٛدھی خاندان: بِہِتھ، کھوورٕ پؠٹھٕ: سوَٛروٗپ رانی نِہروٗ، موتی لال نِہروٗ، کَمَلا نِہروٗ؛ کھَرٕ: جَواہَر لال نِہروٗ، وِجَے لَکشمی پَنٛڈِت، کرِٛشنا نِہروٗ ہَٹھیٖسِنٛگھ تہٕ رَنجیٖت سیٖتارام پَنٛڈِت

 خاندان 
نِہروٗ خاندان اوس کٔشیٖرِ پؠٹھٕ آمٕتؠ۔ جَواہَرُن بُڈؠ بَب گَنٛگا دھَر نِہروٗ اوس دِل شَہرُک کوتوٲل۔ گَنٛگا دھَر  موٗد 1861 مَنٛز۔ 1857 بَغاوتہٕ پَتہٕ گٔیہِ تِم آگرٛا۔ نِہروٗ سُنٛد بۆڈ پیٔتٕر بَنٛسی دھَر نِہروٗ اوس اَکھ ؤکیٖل تہٕ لۄکُٹ پیٔتٕر نَنٛد لال نِہروٗ اوس سَرکارَس خٲطرٕ کٲم کَران۔ تٔمؠ سُنٛد مول اوس اَکھ أمیٖر ؤکیٖل تہٕ پَتہٕ کانٛگریسُک سِیاسَتھ دان موتی لال نِہروٗ تہٕ مٲج ٲسؠ سوَٛروٗپ رانی نِہروٗ۔ زٕ لۄکٕٹؠ بێنہِ أسؠ: بٔڈ واجێنؠ وِجَے لَکشمی پَنٛڈِت تہٕ لۄکٕٹ کرِٛشنا نِہروٗ ہَٹھیٖسِنٛگھ۔

 اِبتِدٲیی زِنٛدَگی 
جَواہَر لال نِہروٗ اوس 14 نَوَمبَر 1889 اِللّٰه اَبادَس مَنٛز اَکھ کٲشُر پَنٛڈِت خاندانَس مَنٛز زامُت۔ تِہٕنٛدؠ مَکانُک ناو اوس آنَنٛد بھَوَن۔ یێلہِ اوس نِہروٗ کاہ ؤرؠن ہُنٛد، تٔمؠ سُنٛد اَکھ ٹیٛوٗٹَر فَرڈِنَنٛڈ برُٛکس اوس اَکھ آیرِش تہٕ بیلجِیَن تھِیوسافِسٹ سوسایٹی سُنٛد رُکُن۔ نِہروٗ تہِ گَو سوسایتی یَس مَنٛز دٲخِل یێلہِ اوس سُہ ترُٛواہ ؤرؠن ہُنٛد۔ اَکھ ہِندوستٲنؠ ٹیٛوٗٹَر تہِ اوس یُس اوس تٔمِس ہِندی تہٕ سَنَسکرٕٛت پَرٕناوان۔ یَتھ وَقتَس پٔر تٔمؠ بُدھ تہٕ ہؠنٛدؠ دَرمَن سٕنٛزٕ کِتابہٕ تہٕ تٔمِس "آیہِ ہِندوستٲنؠ تٔہذیٖبٕچ پَتا"۔

 تٲلیٖم 
تٔمؠ سٕنٛز اِبتِدٲیی تٲلیٖم أسؠ پَننِس گَرَس مَنٛز تہٕ پَتہٕ ہیروو سۆکوٗلَس مَنٛز۔ سُہ گۆو اَکتوٗبَر 1907 اَس مَنٛز ٹرِٛنِٹی کالیجَس مَنٛز دٲخِل۔ تَتؠن پٔر تٔمؠ نیچَرَل ساینسَس مَنٛز عٔلمہِ کیٖمِیا، اَرضِیات تہٕ باٹٕنی۔ پانہٕ پٔر تٔمؠ سِیاسَتھ، اِقتِصاد، تَوٲریٖخ تہٕ اَدَب؛ تہٕ جارج بَرنَرڈ شا، ہَربَرٹ جارج ویلز، جان مینَرڈ کینز، بَرٹرینٛڈ رَسَل، گولڈزوَرتھی لووز ڈِکِنسَن تہٕ میریڈِتھ ٹاونسینڈ سٕنٛدؠ پۆستَکھ۔ اَرٕترٕٛہَن ؤرؠن پَتہٕ، ژور سَتَمبَر 1948 اَس، لیٖچھ نِہروٗوَن شا ہَس چِٹھؠ، یَتھ مَنٛز مون تٔمؠ کہِ شا سُنٛد اوس تٔمؠ پؠٹھ سؠٹھا زیٛادٕ اَثَر پیٛومُت۔ چِٹھِ مَنٛز اَکھ حِصہٕ اوس:

کیمبرِج پؠٹھٕ نیٖرِتھ پۆر تٔمؠ زٕ ؤری اِنَر ٹیمپلَس مَنٛز قونوٗن۔ 1912 اَس مَنٛز بَنییوو سُہ ؤکیٖل۔

 وَکالَتھ 
اَگَست 1912 اَس مَنٛز آو نِہروٗ واپَس ہِندوستانَس تہٕ اِللّٰه اَباد عَدالَتہِ عٲلِیہِ (ہاے کورٹ) مَنٛز گۆو ؤکیٖل دٲخِل۔ مَگَر تٔمِس اوس تَتنُک ماحول سؠٹھا "سُست" باسان، تہٕ باقؠن ؤکیٖلَن سٟتؠ کَتھ باتھ کَرٕنؠ تہِ أسؠ نا تٔمِس جان لَگان۔

 آزٲدی تٔحریٖک 

 اِنٛگلِستان تہٕ ہِندوستان (1912-1913) 
ییٛلہِ اوس نِہروٗ بَرطانَس مَنٛز، سُہ اوس ہِندوستٲنؠ سِیاستَس سؠٹھا دیٛان دِوان۔ ہِندوستانَس واپَس یِنہٕ پؠٹھ نیُٛو تٔمؠ گۄڈنٕچہِ لَٹہِ کانٛگریس میٖٹِنگَس مَنٛز ۱۹۱۲ اَس مَنٛز بانکِپور، بِہارَس مَنٛز حِصہٕ۔ مَگَر تٔمِس لۆگ کہِ میٖٹِنگ أسؠ سِیٲسی جَمٲژ کھۄتہٕ زیٛادٕ سَمٲجی جَماتھ باسان، تہٕ أسؠ اَنٛگریٖزی زانَن وٲلؠن، أمیٖر لُکَن ہٕنٛز جَماتھ۔ گَرَس مَنٛز، تٔمؠ سُنٛد مول موتی لال اوس نہٕ زیٛادٕ حۆکوٗمتَس مُخٲلَفتھ کَران، یێمؠ سٕنٛدِ وَجَہ کِنؠ تِمَن مَنٛز أسؠ بَحَث سَپدان۔

تَمہِ وِزِ اوس ہِندوستٲنؠ سِیاسٔژ مَنٛز دَرمِیٲنی سِیاسَتھ دان گوپال کرِٛشَن گوکھَلے سارِوٕے کھۄتہٕ بۆڈ رَہنُما؛یُس اوس دَپان: "آزٲدی مُتعلِق سونٛچُن چھُ مَژَر"۔ نِہروٗ تہٕ تٔمؠ سٕنٛدؠ طَرَف دار: اینی بێسَنٹ، بال گَنٛگادھَر تِلَک بیترِ أسؠ "شِدَتھ وٲدی" ماننہٕ یِوان۔ اَگَرچہِ أسؠ نہٕ تِہٕنٛزٕ نَظَر میلان، توتہِ اوس نِہروٗ گوکھَلے یَس یِزَتھ کَران۔

گۄڈ لۆگ تٔمِس زِ کانٛگرٛیس أسؠ نہٕ کێنٛہہ کٲم کَران، تہٕ پیٛۆو جۆنوٗبی اَفرٛیٖقاہَس مَنٛز مَہاتما گانٛدھی سٕنٛدؠن طٔریٖقَن ہُنٛد اَثَر۔ نَوَمبَر 1913  اَس مَنٛز پۆک گاندھی سَتیٛاگرَہ کَرنہٕ ڈایَن ساسَن ہِندوستٲنؠ مۆزوٗرَن سٟتؠ نٔتالہٕ پؠٹھٕ ٹرٛانٛسوال تام۔ "سَتیٛاگرَہ" () اوس گانٛدھی یُن تٔحریٖک کَرنُک طٔریٖقہٕ یَتھ مَنٛز اوس مارنہٕ وَرٲے تٔحریٖک سَپدان، تہٕ اِرادٕ تہِ اوس میلان۔ یَتھ لَفظُک مَطلَب چھُ ہِندی تہٕ سَنَسکرٕٛت زَبانَن مَنٛز "پٔزِس خٲطرٕ تَحریٖک"۔

 گۄڈنُیٛک عٔظیٖم جَنٛگ (1914-1915) 
1912-13 سٕنٛدؠ بَلقَن جَنٛگَن مَنٛز اوس یوٗنان، سَربِیا، مانٹینیٖگرٛو تہٕ بَلغاریا مُلکَن یِکہٕ وَٹہٕ تُرکی یَس پؠٹھ حَملہٕ کۆرمُت۔ تِکیٛازِ أسؠ ہِندوستٲنؠ مُسَلمان تُرکی کِس سُلطانَس اِسلامُک خٔلیٖفہٕ مانان تہٕ گۄڈنٕکِس عٔظیٖم جَنٛگَس مَنٛز اوس تُرکی بَرطانَس خٕلاف، مَرکٔزی طاقتَن سٟتؠ لَڑان، اَمہِ کِنؠ اوس نہٕ ہِندوستانَس مَنٛز اِتِحٲدی طاقتَن خٲطرٕ تیٛوٗتاہ سٕہارٕ۔ مُسلِم لیٖگ کِس مظهرُل حَقَن وۆن: "یہِ چھُ اَکھ سؠٹھا خَراب چیٖز؛ کہِ سون خٔلیٖفہٕ چھُ سٲنِس بادشاہَس خٕلاف یۆد کَران"۔ نِہروٗ اوس پانہٕ صِرِف فرانس کِس طَرَف، یێمؠ اُک تٔحذیٖب اوس تٔمِس اَصٕل باسان۔

گوکھَلےموٗد ۱۹۱۵ عیٖسوی یَس مَنٛز۔ یَتھ پَتہٕ بَنییہِ "شِدَتھ وٲدی" کانٛگرٛیسَس مَنٛز زیٛادٕ طاقَتھ وَر، تہٕ اینی بێسَنٹ تہٕ بال گَنٛگادھَر تِلَکَن کۆر "ہوم روٗل" اَس کِژھ تٔحریٖک کَرنٕچ کوٗشِش، مَگَر سۄ گٔیہِ ناکام تِکیٛازِ کانٛگرٛیسٕکؠ دَرمِیٲنی (سُرینٛدَر ناتھ بینَرجی بیترِ) رَہنُما أسؠ نہٕ مانان۔

 خاندَر تہٕ کانٛگرٛیس (1916-1917) 
نِہروٗ وَن کۆر کَمَلا نِہروٗ وَس سٟتؠ 8 فَرؤری 1916 اَس مَنٛز دِل شَہَر کِس ہَکسَر ہَویلی یَس مَنٛز  کھانٛدَر۔ سۄ تہِ أس اَکھ دِلہِ روزَن وٲلؠ کٲشِرؠ خاندانٕچ۔ یَتھ پَتہٕ گۆو سُہ ہِمالیَہ پَہاڑَن کێنٛہہ ہَفتَن خٲطرٕ۔

دَسَمبَر 1916 اَس مَنٛز گۆو تٔمؠ سُنٛد گۄڈنٕچہِ لَٹہِ گانٛدھی سٟتؠ مُلاکاتھ، کانٛگرٛیس کِس لَکھنَو سَبایہِ مَنٛز؛ توتہِ اوس تَتێن تِلکُن زیٛادٕ اَثَر۔ تَتھ سَباہَس مَنٛز گۆو کانٛگرٛیس تہٕ مُسلِم لیٖگَن مَنٛز لَکھنَو اِطِفاق، یَتھ مَنٛز آو ہیٛێنٛدؠن تہٕ مُسَلمانَن مَنٛز ایکَتا۔

1916 اَس مَنٛز کَرِ تِلکَن تہٕ اینی بێسَنٹَن ہوم روٗلَس کِژھِ پانہٕ پانہٕ جَمٲژ شۆروٗ۔ نِہروٗ وَن کۆر پانَس دۄشوؠن مَنٛز بٔرتی مَگَر کٔر خاص کٔرِتھ بێسَنٹَس خٲطرٕ کٲم۔ تٔمؠ وۆن بێسَنٹَس مُتعلِق:

جوٗن 1917 اَس مَنٛز کۆر انٛگرٛیٖزی سَرکارَن بێسَنٛٹَس گِرَفتار۔ نِہروٗ تہٕ کانٛگرٛیس والؠن دِژ سَرکارَس دَمکی زِ اَگَر سَرکارَن ترٛوو نہٕ تَس جیلہِ تێلہِ گَژھِ اێحتِجاج شۆروٗ۔

 رولَٹ اؠکٹ (1917-1919) 
1917 اَس مَنٛز سَرکارَن کٔر اَکھ کٔمیٖٹی بُنؠ یاد یێمیُٛک مَقصَد اوس سَرکارَس مُخالفَتھ کَرَن والؠن لوٗکَن ہٕنٛدؠ سَوالُک حَل ژھانٛڈُن۔ کٔمیٖٹی یُک سَربَرٕ اوس سِڈنی رولَٹ تہٕ ناو روٗد "رولَٹ کٔمیٖٹی"۔تٔمیُٛک صَلاح اوس زِ صوٗبَن ہٕنٛدؠن سَرکارَن میلَن زیٛادٕ طاقَتھ۔ مَگَر یہِ اوس نہٕ گانٛدھی تہٕ کانٛگرٛیس لیٖڈرَن مَقبوٗل۔

فَرؤری 1919 اَس مَنٛز میٛوٗل عَوامَس بِلَن ہُنٛد مَتَن۔ یِمَن بِلَن لۆگ ناو "کرُٛہٕنؠ قونوٗن"۔ یَتھ پَتہٕ بَنیٛوو گانٛدھی مُلکَس مَنٛز اَکھ اَہَم رَہنُما۔ موتی لال نِہروٗ، جَواہرُن مول تہِ اوس یِمَو قونوٗنَن خٕلاف، تِکیٛازِ أسؠ تِم "غٲر قونوٗن قونوٗن"۔ گانٛدھی یَن وۆن زِ سَتیٛاگرَہ تٔحریٖک أس ضۆروٗری۔ توتہِ 18 مارٕچ 1919 اَس آۆن بَرطٲنوی سَرکارَن رولَٹ اؠکٹ۔

 غٲر تاوُن تٔحریٖک (1920-1922) 
1920 پؠٹھٕ 1922 تام کِس غٲر تعاوُن تٔحریٖکَس مَنٛزٕے نیُٛو نِہروٗ وَن گۄڈنٕچہِ لَٹہِ قومی آزٲدی تٔحریٖکَس مَنٛز اَکھ اَہَم حِصہٕ۔  20  دَسَمبَر 1920 کِس کانٛگرٛیس سَبایہِ مَنٛز آیہِ تٔحریٖک شۆروٗ کَرنہٕ، بَرطٲنوی حۆکوٗمتَس خٕلاف تہٕ خٔلیٖفہٕ سُنٛد طاقَتھ بَچاونہٕ۔

 حَوالہٕ 

 کِتابہٕ 



زٲژ:ہِندوستانٕکؠ سِیاسَتھ دان‏
زٲژ:ہِندوستٲنؠ لوٗکھ
زٲژ:کٲشِرؠ لوٗکھ
زٲژ:ہِندوستانٕکؠ ؤزیٖرِ اَعظَم
زٲژ:1889 پٲدٲیِش
زٲژ:1964 وَفات